CELEX: 32015R2407
Language: mt
Date: 2015-12-18 00:00:00
Title: Regolament ta' Implimentazzjoni tal-Kummissjoni (UE) 2015/2407 tat-18 ta' Diċembru 2015 li jġedded id-deroga mir-Regolament tal-Kunsill (KE) Nru 1967/2006 dwar id-distanza minima mill-kosta u l-fond minimu tal-baħar għas-sajd mill-bastimenti tas-sajd bit-tartarun għall-makku (Aphia minuta) f'ċerti ilmijiet territorjali tal-Italja

19.12.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 333/104
            
         REGOLAMENT TA' IMPLIMENTAZZJONI TAL-KUMMISSJONI (UE) 2015/2407
   tat-18 ta' Diċembru 2015
   li jġedded id-deroga mir-Regolament tal-Kunsill (KE) Nru 1967/2006 dwar id-distanza minima mill-kosta u l-fond minimu tal-baħar għas-sajd mill-bastimenti tas-sajd bit-tartarun għall-makku (Aphia minuta) f'ċerti ilmijiet territorjali tal-Italja
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 1967/2006 tal-21 ta' Diċembru 2006 dwar miżuri ta' ġestjoni għall-isfruttament sostenibbli ta' riżorsi tas-sajd fil-Baħar Mediterran, li jemenda r-Regolament (KEE) Nru 2847/93 u jħassar ir-Regolament (KE) Nru 1626/94 (1), u b'mod partikolari l-Artikolu 13(5) tiegħu,
   Billi:
   
               (1)
            
            
               L-Artikolu 13(1) tar-Regolament (KE) Nru 1967/2006 jipprojbixxi l-użu ta' rkaptu rmunkat fl-inħawi ta' 3 mili nawtiċi tal-kosta jew fl-isobat ta' 50 metru fejn jintlaħaq dak il-fond f'distanza iqsar mill-kosta.
            
         
               (2)
            
            
               Meta xi Stat Membru jitlobha, il-Kummissjoni tista' tippermetti deroga mill-Artikolu 13(1) tar-Regolament (KE) Nru 1967/2006, diment li jkunu jintlaħqu għadd ta' kundizzjonijiet stabbiliti fl-Artikolu 13(5) u (9).
            
         
               (3)
            
            
               Fis-16 ta' Marzu 2010, il-Kummissjoni rċeviet talba mill-Italja għal deroga mill-ewwel subparagrafu tal-Artikolu 13(1) tar-Regolament (KE) Nru 1967/2006, għall-użu tal-bastimenti tas-sajd bit-tartarun għall-makku (Aphia minuta) fl-ilmijiet territorjali tas-Subżona Ġeografika 9, kif iddefinit fl-Anness I tar-Regolament (UE) Nru 1343/2011 tal-Parlament Ewropew u tal-Kunsill (2).
            
         
               (4)
            
            
               It-talba tkopri l-bastimenti rreġistrati fid-Direttorati Marittimi ta' Ġenova u Livorno li għandhom esperjenza f'dan is-sajd ta' aktar minn ħames snin u joperaw skont pjan ta' ġestjoni li jirregola s-sajd mill-bastimenti tas-sajd bit-tartarun għall-makku (Aphia minuta) fis-Subżona Ġeografika 9.
            
         
               (5)
            
            
               Fl-2010, il-Kumitat Xjentifiku, Tekniku u Ekonomiku għas-Sajd (STECF) ivvaluta d-deroga li talbet l-Italja u l-abbozz relatat tal-pjan ta' ġestjoni. L-Italja adottat il-pjan ta' ġestjoni b'Digriet (3) skont l-Artikolu 19(2) tar-Regolament (KE) Nru 1967/2006.
            
         
               (6)
            
            
               Id-deroga mitluba mill-Italja kkonformat mal-kundizzjonijiet stabbiliti fl-Artikolu 13(5) u (9) tar-Regolament (KE) Nru 1967/2006 u ngħatat sal-31 ta' Marzu 2014 bir-Regolament ta' Implimentazzjoni tal-Kummissjoni (UE) Nru 988/2011 (4).
            
         
               (7)
            
            
               Fis-16 ta' Lulju 2015, l-awtoritajiet Taljani talbu lill-Kummissjoni biex iġġedded id-deroga li skadiet fil-31 ta' Marzu 2014. L-Italja pprovdiet informazzjoni aġġornata li tiġġustifikaw t-tiġdid tad-deroga, inklużi dettalji dwar tnaqqis tal-għadd ta' bastimenti awtorizzati u dwar xi aġġustamenti oħra lill-pjan ta' ġestjoni relatat.
            
         
               (8)
            
            
               Fis-16 ta' Lulju 2015, l-Italja infurmat lill-Kummissjoni bl-intenzjoni tagħha li dalwaqt tippubblika l-pjan ta' ġestjoni aġġornat.
            
         
               (9)
            
            
               Id-deroga li talbet l-Italja tikkonforma mal-kundizzjonijiet stabbiliti fl-Artikolu 13(5) u (9) tar-Regolament (KE) Nru 1967/2006.
            
         
               (10)
            
            
               Hemm limitazzjonijiet ġeografiċi speċifiċi meta wieħed iqis id-daqs limitat tal-blata kontinentali u d-distribuzzjoni spazjali tal-ispeċi fil-mira, li hija limitata esklussivament għal ċerti żoni fiż-żoni kostali f'fond li jkun anqas minn 50 m. Għalhekk, il-postijiet għas-sajd huma limitati.
            
         
               (11)
            
            
               Id-deroga mitluba mill-Italja taffettwa 117-il bastiment.
            
         
               (12)
            
            
               Il-pjan ta' ġestjoni ppreżentat mill-Italja jiggarantixxi li fil-ġejjieni mhux se jiżdied l-isforz tas-sajd, peress li l-awtorizzazzjonijiet tas-sajd se jinħarġu lill-117-il bastiment speċifikat li jinvolvu sforz totali ta' 5 754,5 kW li diġà huma awtorizzati għas-sajd mill-Italja.
            
         
               (13)
            
            
               It-talba tkopri bastimenti li għandhom esperjenza fis-sajd ta' aktar minn ħames snin u li jaħdmu bi pjan ta' ġestjoni adottat mill-Italja skont l-Artikolu 19(2) tar-Regolament (KE) Nru 1967/2006.
            
         
               (14)
            
            
               Dawk il-bastimenti jinsabu f'lista li ntbagħtet lill-Kummissjoni skont ir-rekwiżiti tal-Artikolu 13(9) tar-Regolament (KE) Nru 1967/2006.
            
         
               (15)
            
            
               Is-sajd mill-bastimenti tas-sajd bit-tartarun isir qrib il-kosta f'baħar baxx. Minħabba n-natura ta' dan it-tip ta' sajd, ma jistax isir b'xi rkaptu ieħor.
            
         
               (16)
            
            
               Is-sajd mill-bastimenti tas-sajd bit-tartarun ma jħallix impatt sinifikanti fuq il-ħabitats tal-baħar u hu selettiv ħafna, peress li t-tartaruni jinġibdu fil-kolonna tal-ilma u ma jmissux qiegħ il-baħar għax il-ġbir ta' materjal minn qiegħ il-baħar kieku jagħmel ħsara lill-ispeċijiet fil-mira, u l-għażla tal-ispeċijiet mistada ssir prattikament impossibbli minħabba d-daqs żgħir ħafna tagħhom.
            
         
               (17)
            
            
               L-attivitajiet tas-sajd ikkonċernati jissodisfaw ir-rekwiżiti tal-Artikolu 4 tar-Regolament (KE) Nru 1967/2006 peress li l-pjan ta' ġestjoni Taljan jipprojbixxi b'mod espliċitu li jsir sajd fuq ħabitats protetti.
            
         
               (18)
            
            
               Ir-rekwiżit tal-Artikolu 8(1)(h) tar-Regolament (KE) Nru 1967/2006 ma japplikax għax dan għandu x'jaqsam mal-bastimenti tat-tkarkir.
            
         
               (19)
            
            
               Fejn jidħol ir-rekwiżit ta' konformità mal-Artikolu 9(3) tar-Regolament (KE) Nru 1967/2006 li jistabbilixxi d-daqs minimu tal-malja, il-Kummissjoni tinnota li billi l-attivitajiet tas-sajd ikkonċernati huma selettivi ħafna, ikollhom effett negliġibbli fuq l-ambjent tal-baħar u ma jsirux f'ħabitati protetti, l-Italja awtorizzat deroga minn dawn id-dispożizzjonijiet fil-pjan ta' ġestjoni tagħha f'konformità mal-Artikolu 9(7) tar-Regolament (KE) Nru 1967/2006.
            
         
               (20)
            
            
               L-attivitajiet tas-sajd ikkonċernati jissodisfaw ir-rekwiżiti ta' reġistrazzjoni stabbiliti fl-Artikolu 14 tar-Regolament tal-Kunsill (KE) Nru 1224/2009 (5).
            
         
               (21)
            
            
               L-attivitajiet tas-sajd ikkonċernati jsiru qrib ħafna tal-kosta u, għalhekk, ma jfixklux l-attivitajiet tal-bastimenti bi rkapti oħra li mhumiex tat-tkarkir, tartaruni jew xbieki rmunkati simili.
            
         
               (22)
            
            
               L-attività tal-bastimenti għas-sajd bit-tartarun jirregolaha l-pjan ta' ġestjoni Taljan biex ikun żgurat li l-qabdiet tal-ispeċijiet imsemmija fl-Anness III tar-Regolament (KE) Nru 1967/2006, ikunu minimi. Barra minn hekk, skont il-paragrafu 5.1.2(a) tal-pjan ta' ġestjoni Taljan, is-sajd għall-Aphia minuta huwa limitat għall-istaġun tas-sajd mill-1 ta' Novembru sal-31 ta' Marzu ta' kull sena.
            
         
               (23)
            
            
               Il-bastimenti tas-sajd bit-tartarun ma jimmirawx iċ-ċefalopodi.
            
         
               (24)
            
            
               Il-pjan ta' ġestjoni Taljan fih miżuri għall-monitoraġġ tal-attivitajiet tas-sajd, kif previst fit-tielet subparagrafu tal-Artikolu 13(9) tar-Regolament (KE) Nru 1967/2006.
            
         
               (25)
            
            
               L-Italja għandha tirrapporta lill-Kummissjoni fi żmien xieraq u skont il-pjan ta' monitoraġġ stipulat fil-pjan ta' ġestjoni Taljan.
            
         
               (26)
            
            
               Jekk it-tul tad-deroga jkun limitat, ikunu jistgħu jittieħdu miżuri ta' ġestjoni korrettivi fil-pront, f'każ li r-rapport lill-Kummissjoni juri li l-istatus tal-konservazzjoni tal-istokk sfruttat huwa dgħajjef, filwaqt li jkun hemm l-opportunità biex il-bażi xjentifika tissaħħaħ biex ikun jista' jitfassal pjan ta' ġestjoni aħjar.
            
         
               (27)
            
            
               Għalhekk, id-deroga għandha tapplika sal-31 ta' Marzu 2018.
            
         
               (28)
            
            
               Għaldaqstant, l-estensjoni tad-deroga mitluba għandha tingħata.
            
         
               (29)
            
            
               Il-miżuri previsti f'dan ir-Regolament huma skont l-opinjoni tal-Kumitat dwar is-Sajd u l-Akkwakultura,
            
         ADOTTAT DAN IR-REGOLAMENT:
   Artikolu 1
   Id-deroga
   L-Artikolu 13(1) tar-Regolament (KE) Nru 1967/2006 ma japplikax fl-ilmijiet territorjali tal-Italja maġenb il-kosta tal-Ligurja u tat-Toskana, għas-sajd għall-makku (Aphia minuta) mill-bastimenti tas-sajd bit-tartarun:
   
               (a)
            
            
               irreġistrati fid-Direttorati Marittimi (Direzioni Marittime) ta' Ġenova u Livorno rispettivament;
            
         
               (b)
            
            
               għandhom esperjenza f'dan is-sajd ta' aktar minn ħames snin u, fil-ġejjieni, mhux se jżidu l-isforz tas-sajd eżerċitat; u
            
         
               (c)
            
            
               li għandhom awtorizzazzjoni għas-sajd u li joperaw bil-pjan ta' ġestjoni li adottat l-Italja skont l-Artikolu 19(2) tar-Regolament (KE) Nru 1967/2006.
            
         Artikolu 2
   Pjan u rapport ta' monitoraġġ
   Fi żmien sena minn meta jidħol fis-seħħ dan ir-Regolament, l-Italja għandha tibgħat rapport lill-Kummissjoni li jkun tfassal skont il-pjan ta' monitoraġġ stabbilit fil-pjan ta' ġestjoni msemmi fl-Artikolu 1(c).
   Artikolu 3
   Id-dħul fis-seħħ u l-perjodu ta' applikazzjoni
   Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Japplika sal-31 ta' Marzu 2018.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-18 ta' Diċembru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 409, 30.12.2006, verżjoni rettifikata fil-ĠU L 36, 8.2.2007, p. 6.
   
      (2)  Ir-Regolament (UE) Nru 1343/2011 tal-Parlament Ewropew u tal-Kunsill tat-13 ta' Diċembru 2011 dwar ċerti dispożizzjonijiet għas-sajd fiż-żona tal-Ftehim tal-GFCM (il-Kummissjoni Ġenerali tas-Sajd għall-Baħar Mediterran) u li jemenda r-Regolament tal-Kunsill (KE) Nru 1967/2006 dwar miżuri ta' ġestjoni għall-isfruttament sostenibbli ta' riżorsi tas-sajd fil-Baħar Mediterran (ĠU L 347, 30.12.2011, p. 44).
   
      (3)  Gazzetta Ufficiale della Repubblica Italiana 192, 19.8.2011, supplemento ordinario n. 192.
   
      (4)  Ir-Regolament ta' Implimentazzjoni tal-Kummissjoni (UE) Nru 988/2011 tal-4 ta' Ottubru 2011 li jistabbilixxi deroga mir-Regolament tal-Kunsill (KE) Nru 1967/2006 dwar id-distanza minima mill-kosta u l-fond minimu tal-baħar għas-sajd mill-bastimenti tas-sajd bit-tartarun għall-makku (Aphia minuta) f'ċerti ilmijiet territorjali tal-Italja (ĠU L 260, 5.10.2011, p. 15).
   
      (5)  Ir-Regolament tal-Kunsill (KE) Nru 1224/2009 tal-20 ta' Novembru 2009 li jistabbilixxi sistema Komunitarja ta' kontroll għall-iżgurar tal-konformità mar-regoli tal-Politika Komuni tas-Sajd, li jemenda r-Regolamenti (KE) Nru 847/96, (KE) Nru 2371/2002, (KE) Nru 811/2004, (KE) Nru 768/2005, (KE) Nru 2115/2005, (KE) Nru 2166/2005, (KE) Nru 388/2006, (KE) Nru 509/2007, (KE) Nru 676/2007, (KE) Nru 1098/2007, (KE) Nru 1300/2008, (KE) Nru 1342/2008 u li jħassar ir-Regolamenti (KEE) Nru 2847/93, (KE) Nru 1627/94 u (KE) Nru 1966/2006 (ĠU L 343, 22.12.2009, p. 1).